b'\n_START_ARTICLE_\nAlpan\n_START_PARAGRAPH_\nAlpan (eller Alpanu eller Alpnu) var i etruskisk mytologi en kj\xc3\xa6rlighetsgudinne. Alpan ble avbildet i kunsten som en unge kvinne, enten helt naken eller delvis naken, og som mange andre etruskiske gudinner ogs\xc3\xa5 med store vinger._NEWLINE_Som Akhuvitr (\xc2\xabHelbreder\xc2\xbb), gudinne for legekunst, er det lite kunnskap om Alpan. Hun synes understilt Turan som ogs\xc3\xa5 var en etruskisk kj\xc3\xa6rlighetsgudinne, og den som tilsvarte Afrodite i gresk mytologi. Det er mulig at Alpan representerte et aspekt av menneskelig kj\xc3\xa6rlighet som har g\xc3\xa5tt tapt i historiens m\xc3\xb8rke. Antagelig var Alpan, som Akhuvitr, en av lares (lasas), skytsguder og skjebnegudinner med forbindelser til underverden. I den forstand kan hun tilsvare greske Persefone._NEWLINE_Hennes navn kan ha hatt meningen \xc2\xabvillig\xc2\xbb, og den tilsvarende betydningen \xc2\xabgave\xc2\xbb eller \xc2\xabofring\xc2\xbb. Hun er ogs\xc3\xa5 blitt kalt for v\xc3\xa5rens gudinne som skapte de utallige planter som blomstrer fra jorden p\xc3\xa5 denne \xc3\xa5rstiden og i noen beskrivelser er han vist med buketter med blomster eller blader. I den forstand kan hun ha v\xc3\xa6rt en tidlig fruktbarhetsguddom, den som skaper liv fra d\xc3\xb8d. Faktisk kan hun ha g\xc3\xa5tt over til alv som overlevde fram til 1800-tallet i Toscana under navnet Alpena / \xc2\xabLa Bellaria\xc2\xbb (\xc2\xabDen vakre i luften\xc2\xbb).'